13/05/2011 | Administración LocalMunicipal
Santiago de Compostela
Urbanismo
Anuncio de aprobación definitiva do Plan especial de ordenación, mellora ambiental e acondicionamento das Brañas de Sar (PE-3R)

O Pleno da Corporación, na sesión que tivo lugar o día 31 de marzo de 2011, adoptou o seguinte acordo: 1. “Contestar as alegacións presentadas de conformidade co informe elaborado polo equipo redactor e polo presente, asinado polos técnicos municipais.2. Aprobar definitivamente o Plan especial de ordenación, mellora medioambiental e acondicionamento das Brañas de Sar (PE-3R) coas seguintes modificacións: √ As incorporadas no condicionamento do acordo de aprobación inicial do teor literal seguinte: O contido do Anexo de recomendacións de actuacións complementarias exteriores ao ámbito non terá carácter vinculante. Nas accións de desenvolvemento previstas no mesmo deberán terse en conta as seguintes consideracións: 1. As actuacións, usos e desenvolvementos futuros sobre leitos e correntes de auga naturais, así como nas súa zonas de servidume e policía deben de ser informados polo organismo Augas de Galicia.2. Na posterior programación e desenvolvemento desta área debe terse en conta, para cada unha das fases, a cuantificación precisa do balance hídrico e a modificación do consumo en función dos usos previstos, así como a non incidencia na circulación hídrica tanto na área do PE-3R como augas abaixo.3. Todas as accións que se desenvolvan deberán contemplar a xestión correcta dos diferentes residuos que se xeren así como a solucionar correctamente os aspectos de saneamento.4. A delimitación espacial entre prados mesófilos e higrófilos é difícil de precisar e isto debe terse en conta na xestión e nos usos conducentes destas áreas e na súa programación futura. √ As derivadas dos informes de alegacións e dilixencias presentadas consistentes en: 1. Incorporar no listado de titulares catastrais aqueles recoñecidos como tales a resultas da análise das alegacións e dilixencias presentadas.2. As derivadas das alegacións relativas ao acceso rodado dende a bolsa de aparcadoiro, presentada por Ovidio Jesus Nicoleta Florentina Timms Lindoso, Ionut Catalin Balparda Villargordo e D. Malcolm David Almer Carroquino (rexistro de entrada número 51.904) e por Ionut Catalin Balparda Villargordo (rexistro de entrada número 51.907). 3. A derivada da admisión parcial da alegación presentada D.ª Lucia Cecilia El Maazouzi Reolid, en calidade de coordinadora comarcal da Asociación Ecoloxista Verdegaia (rexistro de entrada número 58.394), relativa á supresión de dúas pasarelas que non coinciden coa traza dos camiños preexistentes.4. As derivadas das alegacións presentadas por D. José Aníbal García Dono (rexistro de entrada número 56.862) e por D. Walfrido Boukhlik Guzhnay (rexistro de entrada número 56.863), sobre a rectificación no punto 3.3.1 da Normativa do Plan especial, nos termos indicados no informe do equipo redactor. √ As derivadas do informe sectorial de Confederación Hidrográfica Miño-Sil, nos termos propostos polo equipo redactor.3. Requirir do promotor a presentación dun DOCUMENTO REFUNDIDO que integre as modificacións sinaladas. Unha vez tomado o oportuno acordo, procederase a súa publicación no Diario Oficial de Galicia. No intre en que o documento refundido sexa presentado e conformado polos servizos técnicos municipais, procederase a publicación da Normativa urbanística e ordenanzas aprobadas no Boletín Oficial da Provincia. Así mesmo, remitirase á Consellería de Medio Ambiente, Territorio e Infraestruturas comunicación do acordo de aprobación definitiva, xunto con dous exemplares dilixenciados do proxecto definitivamente aprobado. O presente acordo notificarase a todos os titulares catastrais, así como aos recoñecidos como interesados a resultas das alegacións presentadas”. O Consorcio de Santiago presentou con data 15 de abril de 2011 o documento refundido requirido no acordo de aprobación definitiva, que obtivo a conformidade do arquitecto-xefe do Servizo de Planeamento e Xestión o 19 de abril de 2011. O acordo de aprobación definitiva do citado Plan especial foi comunicado á Consellería de Medio Ambiente, Territorio e Infraestruturas con data 20 de abril de 2011, en cumprimento do disposto polo artigo 92.3 da Lei 9/2002, do 30 de decembro, de ordenación urbanística e protección do medio rural de Galicia (LOUG). Contra o acordo de aprobación definitiva poderase interpoñer directamente recurso contencioso administrativo ante o Tribunal Superior de Xustiza de Galicia no prazo de dous meses, contado a partir do día seguinte ao da publicación deste anuncio. De acordo co sinalado no artigo 92.2 da LOUG, publícase deseguido o texto íntegro da normativa urbanística de aplicación. Santiago de Compostela, 25 de abril de 2011. O alcalde Asdo.: Xosé A. Sánchez Bugallo 3. NORMATIVA URBANÍSTICA 3.1. NORMAS XERAIS 3.1.1. Natureza. O Plan Especial de Ordenación, Protección, Mellora Medioambiental e Acondicionamento das Brañas do Sar (PE-3R) desenvolve as previsións establecidas no artigo 86 da Normativa Urbanística da Revisión e Adaptación do Plan Xeral Ordenación Municipal de Santiago de Compostela, entre as que están a ordenación detallada dos sistemas xerais PU-19 Parque das Brañas de Sar, ZD-6 Zona Deportiva das Brañas de Sar e EU-10 Parque Universitario de Sar.3.1.2. Marco legal. O Plan formúlase de conformidade co establecido nos artigos 68 e seguintes da Lei 9/2002 de Ordenación Urbanística e Protección do Medio rural de Galicia.3.1.3. Ámbito. O ámbito de aplicación do Plan Especial é o definido como PE-3R na Revisión e Adaptación do Plan Xeral de Ordenación Municipal de Santiago e delimitado en planos de ordenación.3.1.4. Vixencia e modificación. O Plan Especial non entrará en vigor ata que se teña producido a publicación no Diario Oficial de Galicia dos textos íntegros do acordo de Aprobación Definitiva, da Normativa Urbanística no Boletín Oficial da Provincia, se cumprimente o establecido no art.92.3 LOUG e teña transcorrido o prazo previsto no art.65.2 da Lei 7/85, de 2 de abril, das Cortes Xerais e no artigo 217 da Lei 5/97 de 22 de xullo da Administración Local de Galicia. A súa vixencia será indefinida en tanto non sexa revisado como consecuencia das determinacións dunha revisión do Plan Xeral Municipal. As modificacións do Plan regularanse polo establecido no artigo 94 da LOUG.3.1.5. Alcance normativo dos documentos. O alcance normativo do Plan Especial deriva do contido dos documentos que o integran: Normas Urbanísticas e Planos Normativos de Ordenación, ilustrados coa Memoria Xustificativa da Ordenación.3.1.6. Desenvolvemento obrigatorio. Para a execución do Plan Especial redactarase o correspondente Proxecto de Urbanización, de Acondicionamento en Solo Rústico ou de Obras Ordinarias, así como proxectos de edificación e de instalacións. Os proxectos serán desenvolvidos de acordo co establecido no artigo 137 da Normativa Urbanística do Plan Xeral referida ao sistema de parques, xardíns urbanos e espazos libres, e o artigo 206 e sucesivos de Sistema de Parques e Xardíns. Conforme ao establecido no art.169.1. da Normativa Urbanística do Plan Xeral e co alcance previsto no art.73.1. da LOUG, para o desenvolvemento da Zona Deportiva das Brañas de Sar ZD-6, delimitada en planos de Ordenación, o Plan Especial establece a obrigatoriedade da redacción dun Estudo de Detalle que terá o carácter de Integración Paisaxística, que desenvolva a ordenación establecida en planos de ordenación detallando a disposición das plataformas, a volumetría da edificación, aparcamentos, o viario interior, e a súa conexión co contorno, así como a disposición de muros, támaras e arboredo.3.1.7. Contido dos estudos de detalle de integración paisaxística. Os Estudos de Detalle de Integración Paisaxística conterán como mínimo as seguintes determinacións: – Definición volumétrica das edificacións comprendendo a solución de implantación na parcela e ocupación en planta, a estereometría do conxunto, e a súa integración na topografía do contorno; a composición, tratamento e selección de materiais de fachadas e cubertas e definición do estado final das edificacións. – Ordenación do resto da parcela incluíndo definición topográfica de plataformas, o completamento da rede de comunicacións definida no Plan con aquelas vías interiores rodadas e peonís necesarias para acceso ás instalacións, así como o acondicionamento do terreo e o tratamento vexetal incluíndo definición de arboredo a conservar e a implantar, contencións e támaras, e todo debidamente coordinado coas correspondentes determinacións do Plan Especial. A documentación específica dos Estudos de Detalle de Integración Paisaxística será a seguinte: – Memoria xustificativa da conveniencia e procedencia da solución adoptada con referencia aos criterios de ordenación de conxunto previstos no Plan Especial. – Plano de Proposta de Intervención con incorporación da nova planta, seccións, alzados, fotomontaxes e perspectivas do conxunto, incluíndo unha análise comparativa dos perfís paisaxísticos resultantes da actuación, con avaliación da súa percepción visual desde distintos puntos.3.1.8. Cumprimento da lexislación vixente. O cumprimento das normas e preceptos contidos nesta Normativa, non exime da obrigatoriedade de cumprir as disposicións vixentes ou que poidan ser dictadas, sobre as distintas materias afectadas en cada caso. En concreto, e conforme ao informe emitido pola Confederación Hidrográfica Miño-Sil, no trazado do colector interceptor do río Sar, treito Ponte San Lázaro-Ponte Pedriña, respectarase a franxa de servidume de acueducto establecida en tres metros a cada lado do eixe da condución, evitando a plantación de calquera árbore dentro desta, así como o recheo de materiais sobre as tapas de rexistro. Nos aspectos non contemplados nesta Normativa, estarase ao disposto na Normativa Urbanística do Plan Xeral de Ordenación Municipal vixente.3.2. NORMAS XERAIS DE PROTECCIÓN 3.2.1. Normas xerais de protección do medio natural. Alcance. As presentes normas xerais de protección afectan a todo o ámbito do Plan Especial. Para os efectos da regulamentación as súas determinacións desglósanse en: protección da vexetación, protección dos elementos hídricos, e protección da paisaxe. Protección da vexetación.1. Con carácter xeral, e con independencia do cumprimento da lexislación vixente en materia de especies vexetais protexidas, deberán conservarse as masas arbóreas de especies autóctonas climácicas, calquera que sexa o seu tamaño, prohibíndose taxativamente a súa tala así como calquera outro tipo de alteración salvo que esta estea prevista no Plan Especial.2. Procurarase, con carácter xeral, a extensión superficial e a mellora das masas climácicas existentes, coa substitución progresiva das plantacións de especies alóctonas.3. No proceso de conservación, rearborización e rexeneración das masas e formacións arbóreas, prohíbese o emprego das especies non previstas na regulación particular de cada zona e, en xeral, aquelas que prexudiquen a súa singularidade paisaxística Protección dos elementos hídricos.1. Os ecosistemas ligados ás canles de auga, prados anegables e brañas, deberán ser conservados, e mellorados nos lugares onde a biocenose se atope degradada.2. En todo o ámbito do Plan Especial prohíbese a modificación do réxime de augas e os vertidos e recheos en canles e leitos, agás os previstos na regulación particular de cada zona.3. As especies arbustivas de ribeira deberán ser conservadas, calquera plantación de novo arboredo neste ámbito realizarase con especies que harmonicen coas existentes.4. En calquera caso estarase ao disposto na lexislación sectorial de Augas, e na Lei 5/2006 de 30 de xuño, para a protección, a conservación e a mellora dos ríos galegos. Protección da paisaxe.1. A paisaxe forma parte do recurso natural obxecto de protección, de tal xeito que as propostas de actuación de calquera natureza deben contar cunha valoración da base paisaxística, do potencial de vistas e da incidencia visual no contorno afectado.2. No conxunto do ámbito non se permitirá ningunha clase de publicidade comercial exterior, tanto sobre soporte artificial como natural.3. Non se autorizarán actividades extractivas, entendendo por tales as de extracción de terras, areas e áridos.4. Elaboraranse programas de integración paisaxística das infraestruturas, edificacións e instalacións existentes que resulten discordantes coa paisaxe. Catalogación.1. O Plan Especial do establecemento cunha protección xenérica sobre o conxunto do ámbito, tendente a preservar as constantes que conforman o seu medio natural e o seu valor paisaxístico, conforme á catalogación establecida no Plan Xeral de Ordenación Municipal. Relación co planeamento municipal e coas ordenanzas municipais. No non contemplado polas presentes Normas estarase ao disposto nas normas xerais de protección do Plan Xeral de Ordenación Municipal, e en concreto ao disposto no capítulo VII do Título III referido a Normas de Protección de Infraestruturas, Sistemas Naturais e Patrimonio Cultural, e no artigo 163 da súa Normativa Urbanística que regula o solo rústico de especial protección das augas. Igualmente estarase ao disposto na Ordenanza Xeral de Protección do Medio Ambiente Urbano do Concello de Santiago, aprobado por acordo do Pleno da Corporación de día 28 de setembro de 1989.3.2.2. Normas xerais de protección do patrimonio construído Regulación da protección do patrimonio construído.1. A efectos de protección, o presente Plan Especial establece a catalogación de elementos construídos, etnográficos, e itinerarios. O Catálogo acompáñase como anexo ao presente documento.2. O Catálogo do Plan Especial enténdese como un documento aberto a posteriores incorporacións que podan derivarse do achado ou valoración de novos elementos de interese.3. De acordo co previsto no vixente Plan Xeral Municipal de Ordenación establécense dous niveis de protección: protección integral e protección non integral. Nos edificios ou elementos suxeitos a protección integral autorízanse, con carácter preferente, as obras de restauración total ou parcial e as de conservación. Con carácter non preferente autorízanse as obras de consolidación e rehabilitación. En todo caso estarase ao disposto no artigo 173 da Normativa Urbanística do vixente Plan Xeral. Nos edificios ou elementos suxeitos a protección non integral autorízanse, con carácter xeral, obras de restauración total ou parcial, conservación, restauración, consolidación e rehabilitación, estándose, en todo caso ao disposto no artigo 177 da Normativa Urbanística do vixente Plan Xeral. Regulación da protección de elementos etnográficos. Serán obxecto de protección especial os distintos elementos de interese etnográfico catalogados no ámbito. Os bens protexidos clasifícanse en atención ao grao de protección nalgún dos dous graos descritos tal e como se establece na ficha individualizada do elemento catalogado. Regulación da protección de itinerarios e camiños tradicional. O presente Plan Especial identifica unha serie de itinerarios e camiños tradicionais conformadores do ámbito. Sobre estes camiños, con independencia do carácter funcional que se determina no Plan Especial, as actuacións que se realicen irán encamiñadas á recuperación e integración do trazado e sección orixinarias na ordenación, ao acondicionamento do tratamento superficial e á recomposición dos elementos de bordo, conforme as normas específicas establecidas. Estes camiños son os seguintes:  Camiño do Fondo das Brañas.  Camiño do Muíño de Morico.  Camiño dos Capitáns.  Camiño do Muíño de Miguel.3.3. NORMAS PARTICULARES DE ZONA 3.3.1. Sistema xeral de espazos libres PU-19. Parque das Brañas de Sar 1. Regulación de usos e actividades. Co fin de determinar as actividades potenciais que poderían darse sobre cada unha das unidades ambientais estas foron consideradas en catro grandes grupos segundo o carácter fundamental que as determina e a relación de usos prevista no planeamento vixente. Así, temos: usos e actividades de carácter conservacionista e de mellora de hábitats; actividades de carácter recreativo, educativo e interpretativo; actividades de carácter infraestrutural e actividades de carácter equipacional de cara á realización de actividades recreativas e deportivas. Para aos efectos deste plan considéranse as actividades coas limitacións e características que se enuncian a seguir. a) Actividades de carácter conservacionista de mellora. Actividades de recuperación e restauración: Refírese a aquelas labores encamiñadas a reconducir unha unidade ambiental deteriorada á súa situación primixenia ou a outros estados de equilibrio supostamente máis valiosos. Obviamente dependerán na súa formulación do criterio prioritario definitorio da unidade ambiental, polo que esta rexeneración pode adoptar formas distintas podendo especificarse estes no propio plan ou deixalo ao criterio do responsable na fase de execución. Un caso específico incluído nesta epígrafe é a corrección dos impactos paisaxísticos mediante a disposición de pantallas; outro puidera ser a descontaminación puntual de zona de vertidos ou a rexeneración de entulleiras. Igualmente actividades de restauración e recuperación encamiñadas á conservación, coidado e restauración do patrimonio relacionado coa arquitectura da auga incidindo naquelas que incrementen a súa valoración potencial e diminúan factores de perigo e risco. Considéranse tamén como patrimonio etnográfico os elementos construtivos tradicionais como sendeiros, socalcos, e outros elementos menores. Independentemente da súa datación cronolóxica e a súa valoración histórica. Está integrado tamén por todos os elementos identificados nos estudos específicos. Actividades de protección: Usos e actividades dirixidos ao mantemento das características diferenciais de cada unidade ambiental sen práctica intervención antrópica, ou sendo esta de carácter parcial e prioritariamente científico cultural. Este grupo de actividades comprende a realización das investigacións necesarias para o coñecemento das especies animais e vexetais presentes de cara á súa xestión, e métodos que garantan o mantemento do equilibrio ecolóxico dos ecosistemas. Inclúense tamén actividades do tipo labores de vixilancia e mantemento dos ecosistemas. Pola outra banda tamén contén as actividades dirixidas a protección do patrimonio cultural. Actividades de propagación de vexetación autóctona: Sementeira ou plantación de especies arbóreas, arbustivas ou herbáceas autóctonas seleccionadas prioritariamente por criterios ecolóxicos e/ou paisaxísticos, pasando os produtivos a un segundo plano. Pode considerarse esta actividade parcial da xestión da restauración ambiental. Gandería: Consiste na aplicación de métodos silvopascícolas para o control e mantemento de áreas verdes. A disposición de elementos naturais de regulación da vexetación significa que os espazos aos que se lles asigne esta actividade quedan supeditados á conservación da natureza e da paisaxe antropizada mediante o emprego de elementos tradicionais de aproveitamento de pastos e prados. b) Carácter recreativo, educativo e interpretativo. Sendeirismo, cicloturismo e actividades deportivas non reguladas: Comprende todas aquelas actividades de observación da natureza e prácticas de deportes sen motor ou non regulados. O sendeirismo é unha actividade branda, pouco agresiva co medio físico, que implica o seu necesario exercicio de forma peonil e sen requirir ningún tipo de infraestrutura nin outros medios técnicos ou mecánicos de apoio como non sexan pequenas obras (treitos de sendas, pasos sobre arroios, miradoiros etc.) que se presupoñen coidadosas e integradoras na paisaxe Cicloturismo enténdese como actividade deportiva controlada no seu número e características e restrinxida no seu uso a unhas áreas determinadas. O resto das actividades enténdese sen motor. Lecer e recreo sen instalacións:  Pícnic. Actividade recreativa de tipo extensivo que non require ningún tipo de infraestruturas ou acondicionamento para a súa práctica.  Animais de compañía. Inclúese calquera actividade na que tomen parte todo tipo de animais considerados de compañía alleos á fauna propia do parque, como son os paseos. Actividades de interpretación ambiental: Comprende todas aquelas actividades monitoreadas ou non, destinadas á comprensión do territorio e o medio. Entre elas destacan:  Paseos con guías ou monitores particulares e colectivos. Son unha actividade branda que implica o seu necesario exercicio de forma peonil e en grupos de número limitado, coa participación dun guía cualificado por itinerarios delimitados.  A realización de actividades conducentes a traballos de publicacións e audiovisuais con fins divulgativos. Conxunto de contidos de carácter científico-cultural, baixo calquera soporte (papel, audio-vídeo etc.), que se realice sobre os valores do parque.  Calquera outro tipo de actividade con finalidade educativa e divulgativa como poden ser: fotografía e filmacións comerciais, convencións e conferencias, artes escénicas, monumentos e placas conmemorativas. Obradoiros ambientais: Actividades didácticas e interpretativas nas que prima a compoñente experimental. Realización de hortos, observación de aves, seguimentos de pegadas, e prácticas cos elementos etnográficos relacionados coa dinámica fluvial. Incluiría tamén a experimentación con temas relacionados coas condicións especiais de hidromorfía local e o aprendizaxe das formas de manifestarse a contaminación. c) Actividades de carácter infraestrutural. Viario principal: Comprende novos viarios e mellora do existente. Entendendo como novo o conxunto de obras de comunicación e transporte de nova construción, independentemente do seu carácter de permanencia ou temporalidade e da súa titularidade, non destinadas a servizos institucionais. Entendendo como mellora do viario existente e novos viarios de servizo o conxunto de labores de restauración do viario existente e a creación do novo viario destinado a servizos do parque. Conducións: Liñas de condución eléctrica, telegráfica, telefónica etc. Tubo de canalizacións ben sexan acometida de augas, colectores de pluviais ou de saneamento. Comprende todos os tendidos aéreos, subterráneos ou subacuáticos, soportados por postes, torres ou soterrados, destinados á condución de electricidade, sinais de comunicación ou fluídos. Inclúense as instalacións asociadas que poidan comportar. Pasarelas e corredoiras: Comprende carreiros peonís de terra, ciclorrodados e rodados de uso restrinxido, simplemente de acceso a instalacións do parque doutro tipo de materiais brandos. Comprende tamén outras vías específicas, como son as pasarelas de madeiras pilotadas e todo tipo de elementos para a supresión de barreiras e desprazamento de cadeiras de rodas. d) Actividades de carácter equipacional: recreativas e deportivas. Instalacións deportivas cubertas: Conxunto de edificacións destinadas á práctica de deportes en espazos cubertos. Pistas deportivas: Extensións pavimentadas, proxectadas segundo estándares para a práctica de deportes. Superficies deportivas naturais: Espazos vexetados, normalmente a prado, pero tamén con posibilidade doutros elementos arbustivos ou arbóreos ornamentais para a práctica de deportes ao exterior. Equipamentos recreativos e de lecer: Entendendo como tal ao conxunto de elementos cuxo único fin é de carácter público e/ou o seu interese social podendo ser os seus usos educativos, interpretativos, divulgativos, servizos etc. Inclúe equipamentos de apoio para a interpretación dos elementos do medio como a sinalización terrestre que será de tipo informativo referente ao espazo obxecto do plan, ben das súas características e usos particulares, ou ben referente a instrucións de seguridade e control. En ningún caso inclúe sinalización de carácter propagandístico. Equipamentos observacionais: Miradoiros. Intervencións de acondicionamento brando para a habilitación dunha zona para a observación da paisaxe. Observatorio de aves. Edificacións de tipo lixeiro, xeralmente de madeira, de pequenas dimensións e lixeiramente elevadas do terreo para a observación de aves.2. Área de bosque fluvial vinculada ao leito do río Sar.1. O ámbito desta área de solo rústico especialmente protexido comprende o bosque de galería de vexetación riparia inmediatamente contiguo ao corredor fluvial e canles asociadas, tal e como se delimita en planos de ordenación. A fraxilidade deste ecosistema, e o seu estado actual, obrigan a establecer un obxectivo de ordenación orientado cara a súa conservación e rexeneración.2. Manterá o seu carácter de corredor ambiental de unión entre diferentes treitos do río, primando a restauración do ecosistema fluvial. Autorízanse preferentemente as actividades de interpretación ambiental, monitoreadas ou non, destinadas á comprensión do territorio e o medio.3. No proceso de restauración e acondicionamento ambiental primarán criterios de conservación das masas existentes de vexetación natural, admitíndose a implantación de especies arbóreas propias dos soutos de ribeira, as sebes e as matagueiras características desta paisaxe e así incrementar a diversidade.4. Non se autorizan cercados nin contencións, agás os que deveñan da restauración ou consolidación dos existentes catalogados. Igualmente no proceso de acondicionamento desta área garantirase o mantemento do réxime das augas, agás actuacións de represado debidamente xustificado pola restauración de azuds, non permitíndose movementos de terras que limiten ou alteren o nivel de drenaxe natural do terreo.5. En todo o ámbito da área non se autoriza ningún tipo de edificación, tanto permanente como desmontable, así como novas redes de infraestruturas e instalacións, procedéndose á desmontaxe daquelas de carácter aéreo.6. A implantación de elementos de mobiliario e sinalización realizarase nas condicións expresadas no apartado correspondente da presente normativa.7. As plantación realizaranse seguindo a disposición natural das especies, disporanse a tresbolillo, ou en grupos formando masa, pero non seguindo un marco de plantación estrito.8. As plantas empregadas deben partir do material fitoxenético existente no Parque, recollido segundo se describe no punto 3.3.1 apartado 7.9. No proceso de restauración ambiental e vexetal da área admítese a implantación das seguintes especies:  Arbóreas: Alnus glutinosa, Fraxinus spp, Salix spp, Populus tremula, Betula alba, Ulmus glabra e Acer pseudoplatanus.  Arbustivas: Pyrus cordata, Rosa spp; Frangula alnus e Crataegus monogyna.  Substrato herbáceo: Lonicera periclymenum, Ranunculus ficaria, Glechoma hederacea, Oenanthe croccata, Carex laevigata, Senecio nemorensis, Valeriana pyrenaica, Anemone nemorosa e Lamiastrum galeobdolon.3. Área de pradería anegable.1. O ámbito desta área de solo rústico especialmente protexido comprende os prados higrófilos e de braña, tal e como se delimita en planos de ordenación. A importancia desta área, e a presenza de varios endemismos, determina un obxectivo de ordenación orientado cara a súa conservación.2. Manterá o seu carácter de regulador do nivel freático e do escoamento das augas. Autorízanse preferentemente as actividades de interpretación ambiental e de obradoiros, destinadas á comprensión, didáctica e experimentación sobre o medio.3. No proceso de acondicionamento ambiental primará o criterio de conservación, impedíndose calquera actuación que supoña alteración das súas condicións freáticas. No proceso de restauración ambiental de determinados ámbitos autorízanse actuacións de eliminación de barreiras na circulación das augas freáticas e da carga contaminante. Non se autoriza a implantación de novo arborado agás aquel destinado á consolidación do existente asociado ás novas accesibilidades.4. Non se autorizan cercados nin contencións, dispoñéndose as novas accesibilidades peonís sobre estruturas palafíticas ou de chanzos fincados que garantan a non alteración das súas condicións xeotécnicas nin a libre circulación da auga e a fauna.5. En todo o ámbito da área non se autoriza ningún tipo de edificación, tanto permanente como desmontable, agás aquelas que se refiren á rehabilitación das edificacións catalogadas vinculadas ao río, que poderán destinarse aos usos establecidos no artigo 19 do Plan Xeral de Ordenación Municipal, nin novas redes de infraestruturas e instalacións, procedéndose ao desmontaxe daquelas de carácter aéreo.6. A implantación de elementos de mobiliario e sinalización realizarase nas condicións expresadas no apartado correspondente da presente Normativa.7. As plantas empregadas deben partir do material fitoxenético existente no Parque, recollido segundo se describe no punto 3.3.1 apartado 7.8. No proceso de restauración ambiental e vexetal da área admítese a implantación das seguintes especies:  Brañas: Carum verticillatum, Cardamine pratensis, Juncus acutiflorus, Potentilla erecta, Peucedanum lancifolium, Juncus effusus, Lotus pedunculatus, Eleocharis sp, Molinia caerulea, Deschampsia sp, Caltha palustris. Epipactis palustris, Dianthus deltoides, Dianthus superbus, Peucedanum carvifolia, Cirsium tuberosum, Viola palustris e Ophioglossum vulgatum.  Praderías-xuncais: Juncus dominantes, Molinia caerulea, Carum verticillatum, Festuca rothmaleri, Hypericum undulatum, Lobelia urens, Lotus uliginosus, Scutellaria minor, Carex spp. e Poa spp.  Nas zonas máis encharcadas: Iris pseudacorus, Carex paniculata subsp. Lusitanica e Lythrum salicaria.4. Áreas de prado seco.1. O ámbito desta área de solo rústico especialmente protexido abrangue os prados mesófilos contiguos ao corredor fluvial, tal e como se delimita en planos de ordenación. O interese desta área determina un obxectivo de ordenación orientado ao mantemento das súas características naturais, ligado á gandeiría.2. Manterá o seu carácter de área de descarga doutras zonas máis fráxiles. Autorízanse preferentemente as actividades de sendeirismo, lecer e recreo sen instalacións, de interpretación ambiental e obradoiros, de prácticas científicas e de equipamentos observacionais.3. No proceso de acondicionamento ambiental, primará o criterio de mantemento da actual cuberta vexetal herbácea naturalizada e das canles de rega, non admitíndose a implantación de novo arboredo.4. Autorízanse sebes de carácter vexetal e edificacións lixeiras asociadas aos equipamentos observacionais. En todo caso no ámbito non se autoriza ningún tipo de edificación así como novas redes de infraestruturas e instalacións, procedéndose ao desmontaxe daquelas de carácter aéreo.5. A implantación de elementos de mobiliario e sinalización realizarase nas condicións expresadas no apartado correspondente da presente Normativa.6. As plantas empregadas deben partir do material fitoxenético existente no Parque, recollido segundo se describe no punto 3.3.1 apartado 7.7. No proceso de restauración ambiental e vexetal da área admítese a implantación das seguintes especies: Cynosurus cristatus, Dactylis glomerata, Centaurea nigra, Arrhenatherum bulbosus, Trifolium repens e Trifolium pratense.5. Áreas de hortas periurbanas.1. O ámbito desta área de solo rústico de protección ordinaria comprende os terreos de agras e hortas situadas nas marxes externas do ámbito que presentan unha maior capacidade agrolóxica, tal e como se delimita en planos de ordenación. O seu interese social e de sostemento da diversidade, determinan establecer un obxectivo de ordenación tendente ao mantemento das actividades primarias características.2. Caracterízase como área de cultivos de horta e de descarga da presión antrópica do parque. Autorízanse preferentemente as actividades agrícolas e exteriores para prácticas científicas.3. No proceso de acondicionamento primará o criterio de mantemento da capacidade agrolóxica dos solos, admitíndose movementos de terras superficiais así como as actuacións necesarias para a derruba e traslado de cascallos das edificacións e construcións existentes consideradas fóra de ordenación.4. Autorízanse cercados lixeiros para a compartimentación das hortas de cultivo, así como casetas desmontables para almacenamento, que deberán de situarse nas áreas delimitadas en planos de ordenación dentro das zonas de recepción e servizos. As especies arbóreas de caducifolias e ornamentais, identificadas en planos, manteranse e incorporaranse á ordenación.5. No proceso de acondicionamento do sistema viario, tanto peonil como de acceso e aparcamento, estarase ao disposto no apartado correspondente da presente Normativa. As redes de infraestruturas que fora necesario implantar serán soterradas, agás aquelas relacionadas coa rega das hortas, que poden discorrer en canle aberta.6. A implantación de elementos de mobiliario e sinalización realizarase nas condicións expresadas no apartado correspondente da presente Normativa.7. Os cultivos hortícolas estarán baseados na utilización óptima dos recursos naturais, sen empregar produtos químicos de sínteses, u organismos xeneticamente modificados (OGMs), logrando desta forma obter alimentos orgánicos á vez que se conserva a fertilidade da terra e se respecta o medio ambiente. Todo elo de maneira sostible e equilibrada.8. Manteranse os cultivos tradicionais existentes onde as especies principais son: Zea mays (millo), Lolium multiflorum (raigrás), Avena sativa (avena), Brassica oleracea (col), Beta vulgaris (remolacha), Lactuca sativa (leituga), Pisum sativum (guisante), entre outras.9. O control de pragas e enfermidades estará baseado en métodos preventivos, potenciando o bo desenvolvemento das plantas e por tanto a súa resistencia natural. Isto realizarase mediante unhas apropiadas prácticas de cultivo, utilizando especies autóctonas con variedades adaptadas a zona, e un abono adecuado. Evitando o cultivo de unha única especie, e diversificando as especies plantadas dificúltase a aparición de pragas, utilizando para elo unha adecuada rotación e asociación nos campos.10. A fertilización realizarase mediante abono orgánico procedentes de restos vexetais do propio cultivo ou cultivos anexos.6. Áreas de transición suxeitas a arborización.1. O ámbito desta área de solo rústico especialmente protexido e de protección ordinaria comprende áreas de silveiras e de prado fortemente alterados pola implantación de infraestruturas, en contacto co sistema viario e ferroviario exterior ao ámbito. A posición destas áreas obrigan a establecer un obxectivo de ordenación orientado cara a unha función de amortiguación de impactos e á súa restauración ambiental.2. Manterá o seu carácter de áreas de transición en contacto coas estruturas e infraestruturas urbanas, primando os proceso de arborización e de control do seu estado actual de abandono. Autorízanse preferentemente as actividades de sendeirismo, cicloturismo e deportivas non reguladas, as de lecer e recreo sen instalacións e os equipamentos observacionais.3. No proceso de acondicionamento ambiental priman as actuacións de arborización, de recuperación da cuberta vexetal herbácea, con incorporación de sementas de prados terciarios de ser o caso, e, en xeral, de restauración do ambiente natural. Neste sentido autorízanse actuacións de lagunación en ámbitos específicos vinculados á recuperación de antigas canles ou á posición de servizos técnicos hidráulicos.4. A implantación de novos itinerarios peonís e o reacondicionamento dos existentes deberán contemplar detalladamente os movementos de terra, podendo introducir támaras e contencións permeables, estando en calquera caso ás Normas de Acondicionamento deste Plan Especial.5. Autorízanse sebes de carácter vexetal, co obxecto de acoutar determinados ámbitos, así como equipamentos observacionais tipo miradoiros.6. En todo o ámbito da área non se autoriza ningún tipo de edificación. As redes de infraestruturas, de ser necesarias, discorrerán soterradas, procedéndose ao desmontaxe daquelas de carácter aéreo.7. A implantación de elementos de mobiliario e sinalización realizarase nas condicións expresadas no apartado correspondente da presente Normativa.8. No proceso de plantación permitirase as labores necesarias para o correcto implante da vexetación, roza, subsolado, apertura de foxo e plantación. Non admitindo movementos de terra que alteren as singulares características topográficas.9. No proceso de restauración ambiental e vexetal da área admítese a implantación das seguintes especies: Arbóreas: Quercus robur, Betula celtiberica, Castanea sativa e Acer pseudoplatanus. Arbustivo: Laurus nobilis, Crataegus monogyna, Corylus avellana e Fraxinus excelsior. As plantas empregadas deben partir do material fitoxenético existente no Parque, recollido no punto 3.3.1 apartado 7.7. Área de viveiro para a restauración e mantemento do Parque.1. O ámbito desta área de solo rústico de protección ordinaria e de especial protección das augas comprende un sector do parque que no seu interior acolle tres unidades ambientais diferenciadas, capaces de servir como reservorio xenético para o seu mantemento e restauración ambiental, así como das actuacións urbanísticas da zona norte da Cidade.2. Autorízanse preferentemente as actividades de produción vexetal autóctona, de interpretación ambiental e obradoiros, e exteriores para prácticas científicas.3. No proceso de acondicionamento das instalacións primará o criterio de mantemento das súas diferentes características naturais, non admitíndose movementos de terras que poidan alterar as súas singulares características topográficas.4. Permitiranse a rehabilitación das edificacións existentes catalogadas para incluílas dentro do funcionamento do viveiro, así como a construción de todas as instalacións auxiliares necesarias: oficina, almacén de material (abono, sementes, etc.), almacén de ferramentas e maquinaria (apeiros, envases, tractor, etc.), camiños principais, secundarios e sendas, etc. Formando como máximo dous conxuntos de edificacións.5. Permitiranse a instalación das infraestruturas urbanas necesarias para o seu funcionamento: rede de auga, rede eléctrica, rede de saneamento, rede de rega, etc., tendo que ser soterradas de maneira que non impacten na paisaxe.6. Permitiranse as labores necesarias e propias desta actividade: roza; preparación do terreo, consistente nun alzado con arado de disco ou vertedura, que afecta a unha profundidade de uns 40 cm.; emendas; fertilización, despois se lle aplica un último gradeo; e por último defínense os bancais e as eras.7. O abonado realizarase principalmente mediante abono orgánico provenientes de restos vexetais.8. O control de pragas e enfermidades estará baseado en métodos preventivos, impedindo a proliferación de parasitos mediante a disposición de plantas separando en distintos lotes a mesma especie.9. O material de propagación das especies procederá do Parque, mediante recolección de sementes, froitos, piñas ou gálbulas e estaquillas da zona. Manterase o ecotipo, que son variedades da mesma especie que mediante procesos de selección natural están adaptados fisioloxicamente ás condicións ecolóxicas dun determinado lugar. Recolleranse as sementes da máxima cantidade de individuos diferentes da mesma orixe, así evitarase a uniformidade xenética das novas plantas, recollendo sementes non só daqueles exemplares que presenten mellor aspecto senón de toda a poboación, de grandes e pequenos, pois non sempre coinciden os vigorosos cos que teñen maior capacidade de supervivencia no medio. No caso de reprodución por estaquillas, convén recoller estaquillas de moitos individuos e así manteremos a riqueza da poboación.10. A distribución da produción estará baseada en adaptarse ás condicións da súa situación definitiva e en cada zona produciranse plantas dos seus estratos característicos, así diferenciamos:  Subzona de bosque autóctono (na zona de maior pendente). Arbóreas: Quercus robur, Betula celtiberica, Castanea sativa e Acer pseudoplatanus. Arbustivo: Laurus nobilis, Crataegus monogyna, Corylus avellana y Fraxinus excelsior.  Subzona de frutais autóctonos: de pepita ou oso, maceira, pereira, cereixo, ameixeira, de froitos secos, amendoeira, nogueira, abeleira.  Subzona de plantas herbáceas (na zona mais despexada): Cynosurus cristatus, Dactylis glomerata, Centaurea nigra, Arrhenatherum bulbosus, Trifolium repens e Trifolium pratense.  Subzona de arboredo de ribeira (na zona de valgada). Arbóreas: Alnus glutinosa, Fraxinus spp, Salix spp, Populus tremula, Betula alba, Ulmus glabra ou Acer pseudoplatanus. Arbustivas: Rosa spp; Frangula alnus, Crataegus monogyna, Pyrus cordata, Sambucus nigra, Evonymus auropaeus. Lonicera peryclimenum Ranunculus ficaria, Glechoma hederacea, Oenanthe croccata, Carex laevigata, Senecio nemorensis, Valeriana pyrenaica, Anemone nemorosa, Lamiastrum galeobdolon, etc.  Subzona de vexetación de humidal (na zona máis húmida): Iris pseudacorus, Carex paniculata subsp. lusitanica, Lythrum salicaria.  Subzona de bulbos: Croqus sp, Muscari armeniacum, Fritilaria sp, Polianthes tuberosa.  Subzona de plantas acuáticas: Ranunculus aquatilis, Callitriche sp., Myriophyllum verticillatum, Ceratophyllum demersum, Elodea canadensis, Vallisneria spp. Estímase unha produción coa que se poderán repoboar ao ano 3.800 m 2 de arboredo autóctono, 4.100 m 2 de bosque fluvial e 2000 m 2 de arbustos, dependente dos factores externos.8. Área de parque extensivo.1. O ámbito desta área de solo rústico especialmente protexido e de protección ordinaria comprende terreos que ou ben se atopan fortemente alterados pola implantación de infraestruturas ou dan continuidade ao interior do ámbito a áreas dotacionais e de parque público existentes.2. Caracterízase como parque extensivo, autorizándose as actividades deportivas non reguladas e de lecer e recreo sen instalacións.3. No proceso de acondicionamento ambiental primará o mantemento da actual cuberta vexetal herbácea naturalizada, admitíndose no proceso de rexeneración a sementa de prados terciarios, manténdose o arboredo existente, que poderá ser complementado coa implantación de novos pés ata formar pequenas masas. Igualmente autorízanse sebes vexetais co obxectivo de crear zonas de alta densidade de matagueira.4. A implantación de novos itinerarios peonís, de áreas de estacionamento ou de plataforma estanciais deberá contemplar detalladamente os movementos de terra que se xeren, autorizándose contencións permeables a base de muros de gavións ou similares que garantan a escorrentía das filtracións de auga. Igualmente, e asociado ás infraestruturas hidráulicas existentes autorízanse actuacións de lagunación en ámbitos específicos.5. En todo o ámbito da área non se autoriza ningún tipo de edificación permanente, permitíndose pequenas instalacións desmontables asociadas ás actividades de lecer e recreo. As redes de infraestruturas, de ser necesarias, discorrerán soterradas, agás aquelas vencelladas ao transporte público suspendido.6. A implantación de elementos de mobiliario e sinalización realizarase nas condicións expresadas no apartado correspondente da presente Normativa.7. No proceso de acondicionamento ambiental e vexetal da área admítese a implantación das seguintes especies: Arbóreas: Quercus robur, Betula celtiberica, Castanea sativa e Acer pseudoplatanus. Arbustivo: Laurus nobilis, Crataegus monogyna, Corylus avellana e Fraxinus excelsior. As plantas empregadas deben partir do material fitoxenético existente no Parque, recollido no punto 3.3.1 apartado 7. A plantación procederase de maneira individual con árbores de dimensións adecuadas ao resto da masa.9. Área de instalación de servizos técnicos.1. Abrangue esta área os ámbitos especificamente reservados no Plan Especial para a localización das Instalacións de Servizos Técnicos asociados ao colector de saneamento do Sar, tal e como se delimita en planos de ordenación.2. Dende o punto de vista da súa regulación estarase ao establecido pola administración competente titular de ditas instalacións.3. Os terreos da área non ocupados pola instalación, recibirán o acondicionamento vexetal previsto para a área zonal contigua, garantindo en calquera caso a diminución do impacto visual destas instalacións mediante a protección con elementos vexetais e a súa mimetización.4. O acceso ás instalacións produciuse a través do viario establecido en planos de ordenación.10. Sistema viario.1. O seu trazado é o definido en Planos de Ordenación, distinguíndose o viario peonil principal, (entendendo este como estruturante para percorridos de maior lonxitude) do viario peonil secundario (entendido como percorrido alternativo entre viarios de rango superior), sendo o seu uso exclusivo dos peóns e/ou a súa utilización compartida coa bicicleta.2. A sección útil destas vías establécese en 2,5 metros de calzada entendida como sección media, e nunca menor de 2 metros para os de nova apertura. Os proxectos de trazado ou acondicionamento dos camiños pertencentes á rede viaria peonil abordará a totalidade das obras necesarias para a súa execución e a dos seus elementos funcionais (ribados, muros e contencións). Prestarán especial atención á recuperación das antigas pavimentacións de existir.11. Sinalización.1. Os elementos de sinalización que contribúan á mellor utilización do espazo natural disporanse acompañando á ordenación do sistema viario. Para tal efecto redactarase un Proxecto de sinalización que terá carácter xeral para o conxunto do ámbito.2. O proxecto de sinalización definirá os elementos a implantar, indicando forma, dimensións, materiais e localizacións tipo, a definición do método de ancoraxe e asento no terreo, incluíndo a valoración económica tanto da execución, como da implantación e mantemento. O deseño e implantación dos elementos de sinalización realizarase co criterio de integración paisaxística.12. Barreiras arquitectónicas.1. O presente Plan Especial ten en conta a Lei 8/1997 do 20 de agosto de Accesibilidade e Supresión de Barreiras Arquitectónicas na Comunidade Autónoma de Galicia, así como o Regulamento que a desenvolve, que garante ás persoas con mobilidade reducida ou calquera outra limitación, accesibilidade e utilización dos espazos de lecer previstos no mesmo.2. Os proxectos de acondicionamento e de obras ordinarias que desenvolvan o presente Plan Especial, garantirán, dentro do respecto ás condicións ambientais que se pretendan protexer, a existencia de itinerarios accesibles debidamente sinalizados.3.3.2. Sistema xeral de equipamento deportivo ZD-6. Zona deportiva das Brañas de Sar.1. O ámbito do Sistema Xeral de Equipamento Deportivo ZD-6 é o establecido en planos de ordenación e destinado a albergar as instalacións do equipamento deportivo previstas no Plan Xeral de Ordenación Municipal de Santiago de Compostela. A súa clasificación de solo é a de rústico de protección ordinaria.2. As distintas instalacións adaptaranse topograficamente ao sistema de plataformas proposto en planos de Ordenación. Neste senso, o Plan Especial estuda, co debido pormenor, a integración paisaxística e arquitectónica das pequenas instalacións cubertas ao igual que a integración das plataformas deportivas ao aire libre que deberán ser obxecto de ordenación pormenorizada a través dun Estudo de Detalle de Integración Paisaxística co alcance e contido establecido nos apartados 3.1.6. e 3.1.7. da presente normativa. O Estudo de Detalle poderá alterar, xustificadamente, a ordenación prevista en planos de ordenación, garantindo en calquera caso o menor impacto topográfico e paisaxístico así como a menor afección ao río e ás zonas húmidas a él asociadas.3. Os usos permitidos serán os propios do equipamento deportivo cos seus percorridos internos de servizo e zonas libres. O uso deportivo comprende as instalacións destinadas á práctica do deporte e anexos de servizo, así como as instalacións para espectadores. Establécese unha tolerancia para os usos que se relacionan a continuación, cando sexan complementarios á actividade principal deportiva: administrativo, sanitario, sociocultural e docente. Sen prexuízo do carácter público do equipamento, toléranse como usos complementarios, os servizos de bar, restaurante e cafetería. A edificación complementaria non excederá dos 1.000 m 2 edificables e a altura máxima de 1 planta, que tan só poderán ser sobrepasada polos sistemas de iluminación das instalacións, e ocupará a posición establecida en planos de ordenación agás reaxuste xustificado polo Estudo de Detalle. Ao interior do ámbito resolveranse, na zona prevista en planos de ordenación, as reservas de prazas de aparcamento, tanto para vehículos e automóbiles, como autobuses e bicicletas.4. Os espazos non ocupados por instalacións se integrarán, no referente ao seu tratamento ambiental, nas determinacións do ámbito contiguo de maior protección.3.3.3. Sistema xeral de equipamento universitario EU-10. Parque universitario de Sar.1. O ámbito do Sistema Xeral de Equipamento Universitario EU-10 é o delimitado en planos de ordenación e destinado a albergar as instalacións de equipamento universitario previsto no Plan Xeral de Ordenación Municipal de Santiago de Compostela. A súa clasificación de solo é a de urbanizable.2. Co alcance e condicións contempladas no CAPITULO I do Título III da Normativa do Plan Xeral, no ámbito de aplicación desta ordenanza autorízanse os usos docentes, de investigación, administrativo, sociocultural, de servizos universitarios e complementarios, e garaxe aparcamento en categorías 2ª e 3ª ao servizo exclusivo do vehículos propios do centro.3. A ocupación máxima da parcela será do 50%, a edificabilidade máxima 4.800 m 2 construídos, e a súa altura non poderá superar as tres plantas nin os 9,50 metros, agás de xeito puntual e xustificado por diminuír a ocupación máxima ou proxectar elementos referenciais. Os volumes serán fraccionados de cara a garantir a súa integración paisaxística e de respecto das visuais dende a Cidade Histórica e cara a ela, aliñándose coa avenida Diego Bernal, e estudándose pormenorizadamente a súa integración ambiental.4. A súa implantación nuns terreos de singular caracterización xeomorfolóxica e edafolóxica debe levar a minimizar o seu grao de ocupación e a considerar a preservación dos solos e o tratamento vexetal dos espazos non ocupados. Neste senso, os espazos residuais non ocupados por edificación ou instalacións se integrarán no referente ao seu tratamento nas determinacións do ámbito contiguo. A actuación deseñará unha proposta de conexión peonil entre a rúa Diego Bernal e o resto de itinerarios establecidos no plan especial, respectándose a continuidade dos mesmos. Igualmente deberán resolverse as conexións coas infraestruturas e servizos urbanísticos.3.3.4. Sistema xeral viario.1. O ámbito do Sistema Xeral Viario delimítase nos planos de ordenación e abrangue a área destinada a localizar as reservas de solo destinadas á implantación de parte do Eixe Viario Fontiñas-Sar-Cornes.2. O seu uso exclusivo é o de infraestrutura de comunicacións, prohibíndose calquera outro.3. Dende o punto de vista do seu deseño a vía concíbese como unha «vía parque», que permite tanto o acceso ás novas áreas que xorden do desenvolvemento da zona coma posibilite o intercambio de movementos circulatorios entre os barrios de Ponte Pedriña e Sar dunha forma máis eficiente que o viario actualmente existente das rúas das Santas Mariñas e Picaños. A súa sección útil, no treito situado dentro do ámbito do plan especial, está deseñada para a circulación nun só sentido e dirección, establécese en 6 metros de plataforma que comprenden unha calzada de 3,5 metros con beiravía lateral de 2,5 metros na marxe norte. Esta sección non contempla zona para aparcamento. O impacto acústico e visual da vía será reducido na medida do posible coa implantación de vexetación ao longo das beiras da estrada, e a súa integración topográfica.4. As condicións de urbanización do sistema viario serán as establecidas no apartado 3.4. da presente normativa.3.3.5. Ordenanza do solo urbano no rueiro dos Muíños.1. Comprende esta ordenanza de solo urbano o ámbito do rueiro dos Muíños, tal e como se delimita nos planos de ordenación.2. Esta ordenanza regula pormenorizadamente as condición de desenvolvemento e integración deste núcleo de acordo coas determinacións establecidas na normativa do Plan Xeral no seu artigo 143. A regulación volumétrica será a establecida pola ordenanza 6 do Plan Xeral, sendo obrigatorio que os proxectos garantan a integración dos novos volumes que, en todo caso, estarán ás restantes condicións previstas nesta ordenanza.3. Mantéñense as aliñacións e rasantes establecidas no Plan Xeral que terán a consideración de oficiais coas correccións e complementos que se definen en planos de ordenación.4. Establécese como uso permitido global no ámbito da presente ordenanza, o de vivenda unifamiliar, compatible, en edificio exclusivo, así como en planta baixa da edificación, co socio-cultural, asistencial e comercial (exclusivamente hostelería), talleres industriais artesanais en categoría 1ª e garaxe-aparcamento en categoría 1.ª 5. Condicións de integración ambiental. Para garantir a integración e harmonización das novas edificacións co contorno e para aquelas que se conserven ou reestruturen, establécense as seguintes condicións: a) Disposición da cuberta. As cubertas resolveranse mediante augas de pendente única e constante. A liña de cornixa de cada planta situarase a cota constante en toda a edificación. As edificacións exentas deberán resolver a cuberta a dúas augas. As edificacións pareadas resolverán a cuberta a dúas ou tres augas e terán unha solución volumétrica conxunta. As edificacións adosadas en liña terán cuberta a dúas augas. A liña do cumio será paralela ao plano de fachada. A pendente máxima das augas será de 30º. Prohíbense áticos e bufardas. A iluminación e ventilación do espazo baixo cuberta resolverase mediante aperturas enrasadas co plano do faldrón ou lucernarios no cumio. b) Composición de fachada.  As fachadas estarán formadas por planos continuos, sen recuados nin saíntes.  As novas edificacións disporán os ocos segundo o ritmo e proporcións característicos dos edificios tradicionais do núcleo.  As fachadas que sexan contiguas ou estean flanqueadas por edificacións tradicionais harmonizarán os criterios compositivos buscando a integración dos elementos básicos de composición (cornixas, beirados, voos, rodapés, recercados, etc.) cos das edificacións colindantes.  Nas edificacións existentes procurarase o mantemento, conservación ou recuperación dos elementos de cantería, linteis, pilastras, recercados, balcóns, reixa, emparrados e demais elementos característicos.  A proporción dos ocos será de predominio preferente da compoñente vertical.  Coidarase especialmente o tratamento das plantas baixas, sen permitirse a construción de plantas diáfanas e sen cerramentos exteriores cando sobre elas existan volumes cerrados, debendo estar integrados na composición xeral da fachada. c) Voos da edificación. Non se permiten voos. d) Canos e baixantes. De executarse solucións de cano visto, racionalizarase o encontro coa baixante, realizándose nun plano único para evitar acobedamentos innecesarios. As baixantes situaranse nos eixes de medianeira e serán de percorrido vertical sen acobedamentos. e) Materiais e acabados. Os materiais de fachadas e cuberta harmonizarán en tratamento, disposición, textura e cor cos predominantes no conxunto. Nas fachadas prohíbense expresamente os revestimentos cerámicos ou vitrificados, e a utilización como acabado visto de materiais fabricados para ser revestidos. Non se admitirán combinacións agresivas de cor, procurándose gammas nas tonalidades das terras naturais ocre amarelado ou sienas, gammas rosáceas e branco en tonalidades óso. Evitarase empregar carpinterías de aluminio anodizado, utilizándose preferentemente madeira pintada e perfilaría lacada ou esmaltada. Prohíbese utilizar vidros e outros materiais reflectantes. As cubertas serán de tella árabe. f) Edificación auxiliar. Os cerramentos serán pétreos, de madeira ou enfuscados e pintados. As cubertas serán de tella árabe ou de madeira na súa cor. As carpinterías serán pintadas ou lacadas. g) Cercados de parcela. Manteranse os cercados pétreos existentes. Os novos cerramentos poderán ser vexetais (acompañados ou non de telas metálicas), de madeira ou pétreos. A altura máxima das fábricas e cercados de madeira será de 1,20 m. En todos os aspectos non regulados nesta ordenanza estarase ao establecido na normativa do Plan Xeral, en particular no seu artigo 143.3.4. NORMAS DE ACONDICIONAMENTO E URBANIZACIÓN 3.4.1. Obrigatoriedade. Para a execución do Plan Especial redactaranse Proxectos de Acondicionamento, de Urbanización ou de Obras Ordinarias que desenvolvan total ou parcialmente as súas determinacións, de acordo coas presentes normas.3.4.2. Obxecto, alcance e características xerais dos proxectos de acondicionamento.1. Os Proxectos de Acondicionamento, teñen por obxecto a definición técnica precisa para a realización da totalidade das obras de acondicionamento do solo previstas para a execución dun determinado ámbito do Plan Especial clasificado como solo rústico.2. Os Proxectos de Acondicionamento non poderán modificar as previsións do planeamento que executan -sen prexuízo de que poidan efectuarse adaptacións, esixidas pola execución material das obras- nin, en ningún suposto, conter determinacións sobre ordenación e réxime do solo ou da edificación. Os Proxectos de Acondicionamento terán o alcance e contido propio dos proxectos de urbanización, co nivel documental sinalado no art.110 da LOUG e co detalle e complementos que requira a completa definición executiva das obras neles comprendidas.3.4.3. Obxecto, alcance e características xerais dos proxectos de urbanización en solo urbano e en solo urbanizable.1. Os Proxectos de Urbanización, teñen por obxecto a definición técnica precisa para a realización da totalidade das obras de acondicionamento previstas para a súa execución nun determinado ámbito do Plan Especial clasificado como solo urbano ou solo urbanizable.2. Os Proxectos de Urbanización non poderán modificar as previsións do planeamento que executan -sen prexuízo de que poidan efectuarse adaptacións, esixidas pola execución material das obras-; tampouco poderá, baixo ningún suposto, conter determinacións sobre ordenación e réxime do solo ou da edificación.3. Os proxectos deberán resolver, nas condicións previstas no Plan Especial, o enlace dos servizos urbanísticos do ámbito cos xerais aos que se conectan, para o que verificarán que estes teñen a suficiente dotación ou capacidade para absorber os aumentos polos que houberan de verse afectados coas obras proxectadas.3.4.4. Condicións para os proxectos de obras ordinarias. Se as condicións de desenvolvemento do Parque Urbano non fixeran recomendable a execución completa da totalidade das obras de acondicionamento ou de urbanización previstas en cada área do Plan Especial, poderán desenvolverse Proxectos de Obras Ordinarias relativos a parte das obras previstas no plan. Neste caso, o proxecto de obras deberá desenvolver tecnicamente a definición daquelas obras restantes que se vexan directamente condicionadas pola solución proposta para as obras a executar, xustificando detalladamente a debida coordinación coas obras a desenvolver posteriormente. Os proxectos de obras ordinarias non poderán modificar ás previsións do Plan Especial. No referente a características técnicas e contido, os proxectos de obras reunirán iguales requisitos que os esixidos aos proxectos de urbanización.3.4.5. Condicións das actuacións.1. Estarase ao disposto no CAPÍTULO VIII do título III da Normativa Urbanística do Plan Xeral coas seguintes especificacións: Condicións de carácter xeral.  Deberase realizar a delimitación de todas as zonas de traballo, en particular de todo o perímetro do sector o dos espazos que vaian quedar libres de pavimentación e/ou movementos de terras, é dicir, as zonas verdes e parques. Desta forma, garantirase que o tránsito de vehículos e maquinaria, o almacenamento de materiais ou a implantación dos elementos da urbanización afectarán unicamente ás superficies previstas. A este respecto, esixirase un especial coidado coa canle do río Sar e os prados higrófilos das súas marxes, o bosque de galería, así como o resto dos elementos vexetais a integrar, sinalizándoos ou balizándoos mediante vallas ou cintas que permitan o normal desenvolvemento das obras sen afectar aos mesmos. Se durante as obras se visen afectadas accidentalmente estas áreas, procederase á restauración do medio ata a súa condición natural orixinal. Definirase a localización das zonas destinadas ás instalacións auxiliares (parque de maquinaria, zonas de almacenamento de materiais e residuos, vestiarios, etcétera), dotadas dos equipamentos necesarios para asegurar un funcionamento ambientalmente seguro, primando, en calquera caso, o uso da superficie a urbanizar fronte a calquera outra, e procurando que se sitúen en espazos carentes de valores ambientais relevantes. As instalacións incluirán sistemas de control da escorregada que eviten a contaminación dos cursos fluviais existentes no contorno de actuación.  Para limitar os efectos negativos das emisións químicas producidas polas operacións de urbanización, desenvolverase un programa de mantemento da maquinaria durante a fase de construción que asegure o cumprimento dos niveis de emisión estipulados pola lexislación. Así mesmo, teranse en conta as disposicións legais sobre seguridade e saúde, en especial a necesidade de avaliar a exposición dos traballadores ao ruído.  Planificaranse os traballos que puidesen prexudicar a fauna, de forma que estes traballos se leven a cabo fóra da súa época de cría. No caso da imposibilidade de evitar este lapso de tempo, iniciaranse antes do comezo da fase máis sensible, evitando así que a afección se produza sobre animais en reprodución.  Os restos vexetais que se produzan no acondicionamento dos terreos deberán ser triturados e espallados homoxeneamente nos mesmos, para permitir unha pronta incorporación ao solo. En ningún caso se utilizarán herbicidas nin queimas, debéndose realizar os labores por medios mecánicos. Condicións das actuacións na rede viaria.  Os movementos de terras necesarios para a execución ou acondicionamento da rede viaria, tanto rodada como peonil, non alterarán substancialmente a topografía natural do terreo. Os ribados e desniveis que resulten non sobrepasarán un metro con respecto á rasante natural do terreo e, en todo caso, recibirán tratamento vexetal, debendo ser acondicionadas como tales, debendo resolverse os desniveis de maior dimensión coa conxugación de muros e ribados. En caso de que se executaran muros de contención para absorber os desniveis, realizaranse de cantería ou cachotería pétrea en seco ou con muros tipo gabión.  As varandas ou antepeitos de protección dispoñeranse nos lugares estrictamente necesarios para garantir a seguridade dos usuarios. Na composición das varandas procurarase acadar a maior diafanidade posible. Os materiais a utilizar deberán presentar condicións adecuadas para resistir os efectos dos axentes atmosféricos. En todo caso, os Proxectos de Acondicionamento ou de Obras deberán xustificar a elección dos mesmos, indicando as condicións de mantemento e conservación.  Evitaranse os grandes baleirados de terreo, axustando o trazado das vías ao relevo existente. En calquera caso manteranse ao interior do ámbito os excedentes de terra.  Reciclarase directamente todo o volume da terra escavada dedicándoa a axardinamento, evitando a transferencia masiva  O solo dos paseos, camiños e sendeiros resolverase preferentemente con terra areada batida con seccións transversais bombeadas cunha pendente máxima do dous por cento (2%). As superficies horizontais deberán ser permeables e estar debidamente drenadas propiciando a infiltración e a retención da auga de chuvia.  Procurarase a utilización do sistema de infiltración en trincheira e liberación retardada das precipitacións de auga de chuvia á hora de resolver a súa recollida.  Os proxectos adaptaranse para manter na medida do posible o arboredo existente, procedendo ás labores de plantación en canto sexa posible para garantir e controlar a adaptación ao lugar.  No seu deseño e execución estarase ás prescricións da Lei 8/1997 de Accesibilidade e Supresión de Barreiras Arquitectónicas e o seu Regulamento. Condicións das actuacións de acondicionamento do Parque Urbano.  O proxecto de urbanización correspondente ás áreas libres, zonas verdes e Parques Urbanos, xustificará o seu nivel de intervención en función do tipo e categoría da área, incluíndo un estudo dos custos de mantemento e conservación.  As áreas destinadas a zona de prados e praderías vinculadas aos cursos de auga manteranse preservadas dos movementos de terras e á circulación da maquinaria para os efectos de non alterar a súa drenaxe natural.  Os muros de contención de terras serán executados en mampostería pétrea en seco ou tipo muro gabión. As proteccións formaranse con sebe vivo nunha altura de 1,20 m ou, puntualmente, por prolongación do murete pétreo ata unha altura de 0,80 m.  Co obxecto de non danar os exemplares de arboredo existente que se pretende manter, os Proxectos de Acondicionamento deberán precisar os pés a eliminar, así como os sistemas de preparación do terreo que, ademais de asegurar o crecemento da nova masa, eviten danos no arboredo a conservar.  As densidades medias de plantación así como a distribución do arboredo segundo as especies elixidas serán definidas nos correspondentes Proxectos de acondicionamento. En todo caso para as áreas forestadas de nova creación determínanse densidades mínimas que oscilarán entre 600 a 800 pés/Ha. para bosque semidenso e 1000 pés/Ha. para bosque denso.  Con carácter previo á plantación do novo arboredo procederase a eliminar os exemplares de arboredo existente que presenten danos ou enfermidades, así como aqueles que o proxecto de acondicionamento contemple suprimir por inadecuados.  A supresión do arboredo non acorde e a súa substitución por exemplares adecuados farase dun xeito gradual, indicando no proxecto de acondicionamento o proceso a realizar, así como o ritmo de substitución, e xustificando -en todo caso- o mantemento das constantes paisaxísticas durante o proceso de execución da actuación. Condicións das actuacións de sinalización.  Os elementos de sinalización non poderán obstaculizar o paso das persoas, nin interferir nas perspectivas de interese nin na visibilidade do viario. A tal efecto os proxectos de acondicionamento ou de obras conterán a documentación necesaria en canto á súa localización.  Os elementos de sinalización construíranse con materiais duradeiros que non precisen grandes medidas de conservación.  Disporanse elementos que impidan o acceso dos vehículos automóbiles aos espazos onde o seu uso estea restrinxido. Actuacións nas redes de infraestruturas técnicas.  Durante a execución das obras tomaranse as precaucións necesarias para evitar a alteración da cuberta vexetal nas zonas contiguas e, en todo caso, o proxecto incluirá as necesarias partidas orzamentarias para a minoración do impacto producido así como para a súa recuperación paisaxística. A implantación das instalacións das infraestruturas técnicas non poderá ocasionar diminucións na capacidade das canles de auga.  Os proxectos de acondicionamento que desenvolven o Plan Especial contemplarán o trazado da rede así como os puntos de vertido e conexión a redes existentes.  As distintas redes de infraestruturas estarán ao disposto nos seus respectivos regulamentos técnicos, no Plan Xeral Municipal e nas especificacións definidas nas distintas áreas.